CELEX: 52012PC0782
Language: lt
Date: 2012-12-19
Title: Pasiūlymas EUROPOS PARLAMENTO IR TARYBOS REGLAMENTAS dėl Sąjungos tam tikros audito ir finansinės atskaitomybės sričių veiklos paramos programos nustatymo 2014–2020 m. laikotarpiui

|
			
		
		
		52012PC0782
		
			Pasiūlymas EUROPOS PARLAMENTO IR TARYBOS REGLAMENTAS dėl Sąjungos tam tikros audito ir finansinės atskaitomybės sričių veiklos paramos programos nustatymo 2014–2020 m. laikotarpiui /* COM/2012/0782 final - 2012/0364 (COD) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO APLINKYBĖS
Bendroji rinka yra vienas iš didžiausių
Europos Sąjungos laimėjimų. Integracija ir gerai veikianti vidaus rinka yra
būtinos priemonės strategijai „Europa 2020“ įgyvendinti ir tvariam ES
ekonomikos augimui atkurti siekiant įveikti 2008 m. prasidėjusią finansų
ir vėliau – valstybių skolos krizę.
Kadangi kapitalo rinkos yra pasaulinės, labai
svarbu pasaulio mastu suderinti finansinės atskaitomybės ir audito taisykles,
kad būtų užtikrintas sklandus kapitalo rinkų veikimas ir įgyvendinta integruota
ES finansinių paslaugų rinka. Užuot nustačiusi nuosavus regioninius finansinės
atskaitomybės standartus ir taip suderinusi ES teisės aktus, bet pasaulio mastu
prisidėjusi prie regioninio suskaidymo, 2002 m. ES nusprendė priimti
tarptautinius apskaitos standartus (TFAS).
Šiuo metu vis daugiau šalių pereina prie TFAS,
todėl rengiant tarptautinius standartus Europai reikia daugiau įtakos, kad jos
balsas būtų girdimas. Kad būtų išgirsta ir išklausyta, Sąjunga turi kalbėti
vienu balsu. Vykstant Tarptautinių apskaitos standartų valdybos (TASV)
standartų rengimo procesui, parengiamuoju etapu techninius ir patikimus
duomenis palaipsniui ėmėsi teikti Europos Komisijos patarėja techniniais
apskaitos klausimais EFRAG[1].

Tiek tarptautinius standartus rengianti
institucija, tiek Europos interesams atstovaujanti organizacija turi būti
nepriklausomos, turėti pakankamai pajėgumų ir žinių, kad parengtų kokybiškus
standartus ir surinktų duomenis tiems standartams parengti, taip pat turėti
patikimą finansinį pagrindą, kad galėtų ilgą laiką vykdyti joms priskirtą
viešojo intereso misiją.
Šiais tikslais 2009 m. Europos
Parlamentas ir Taryba nustatė Bendrijos tam tikros finansinių paslaugų,
finansinės atskaitomybės ir audito sričių veiklos paramos programą[2]. Ta programa baigsis
2013 m. gruodžio 31 d. Šio reglamento tikslas – atnaujinti tą
programą kitos finansinės programos laikotarpiui (2014–2020 m.) ir
sudaryti sąlygas tuo laikotarpiu tiesiogiai prisidėti prie programos paramos
gavėjų finansavimo iš Sąjungos biudžeto. 
Pradiniai programos paramos gavėjai buvo
priežiūros institucijų komitetai[3],
Tarptautinių apskaitos standartų komiteto fondas (TASKF), Europos finansinės
atskaitomybės patariamoji grupė (angl. EFRAG) ir Viešojo intereso priežiūros
taryba (angl. PIOB). Be to, sprendime numatyta galimybė įtraukti naujus paramos
gavėjus arba pakeisti senuosius. 
2010 m. buvo sukurtos Europos priežiūros
institucijos, kurios, be kita ko, perėmė ankstesnių priežiūros institucijų
komitetų pareigas. Todėl šiuo reglamentu siekiama išplėsti Sąjungos bendrą
finansavimą, skiriamą likusiems paramos gavėjams, konkrečiai, TFAS fondui
(TASKF teisių perėmėjui), EFRAG ir PIOB. 
1.1.        Finansinė atskaitomybė. TFAS
fondas 
2007 m. prasidėjusi finansų rinkų krizė
atskleidė skaidrumo svarbą, dėl to politinėje darbotvarkėje išaugo apskaitos
standartų klausimo svarba. Pasidarė aišku, kad palanki verslo aplinka ir
pasaulinės vienodos veiklos sąlygos turėtų būti užtikrinamos kartu su skaidrumu
ir palyginamumu, kurie padeda siekti gerai veikiančios pasaulinės kapitalo
rinkos. Viso pasaulio lyderiai suprato, kad labai svarbu turėti vieną aukštos
kokybės pasaulinių apskaitos standartų rinkinį[4].

Europos Sąjunga pirmoji ėmėsi veiksmų,
nusprendusi tarptautinius apskaitos standartus (TFAS ir TFAAK aiškinimus)
priimti kaip Sąjungos teisės aktus. Pagal Reglamentą (EB) Nr. 1606/2002 (toliau
– TAS reglamentas) į ES biržos sąrašus įtrauktos bendrovės konsoliduotąsias
finansines ataskaitas privalo rengti pagal Sąjungoje priimtus tarptautinius
apskaitos standartus. Valstybės narės gali reikalauti arba leisti juos naudoti
rengiant metines ataskaitas ir (arba) į biržos sąrašus neįtrauktoms bendrovėms.

Europos bendrovių finansinės ataskaitos,
parengtos pagal Sąjungoje priimtus TFAS, nereikalaujant pataisymų priimamos
keliose pasaulinėse kapitalo rinkose, įskaitant JAV, Australiją ir Japoniją.
Vis daugiau šalių priima TFAS arba orientuojasi į juos, tad daroma nuosekli
pažanga siekiant tikslo turėti vieną pasauliniu mastu pripažįstamų tarptautinių
apskaitos standartų rinkinį.
Tarptautinius apskaitos standartus (TFAS ir
TFAAK aiškinimus) rengia TASV ir Tarptautinės finansinės atskaitomybės
aiškinimo komitetas (TFAAK). TFAS fondas yra šių organizacijų koordinacinė
įstaiga, kuri rūpinasi jų sklandžiu veikimu ir tinkamu finansavimu. Aukštos
kokybės apskaitos standartus rengianti įstaiga turi būti nepriklausoma ir
turėti pakankamai pajėgumų įdarbinti aukščiausios kokybės personalą. Todėl jai
ilgam laikui reikia solidaus, neutralaus, patikimo ir apskaičiuojamo
finansavimo pagrindo. 
Be finansavimo, TFAS fondo valdymas irgi turi
remti nepriklausomą, patikimą ir tinkamą tos organizacijos veikimą. Per keletą
pastarųjų metų fondo valdymas pagerėjo, ypač sukūrus priežiūros valdybą. Tas
organas įsteigtas siekiant atskaitomybės ir tinkamo atstovavimo viešajam
interesui organizacijoje. Padidėjo standartų patariamosios tarybos
veiksmingumas ir įsteigtas tinkamos procedūros priežiūros komitetas. Reikės
toliau dėti pastangas siekiant užtikrinti, kad TFAS fondas stiprintų savo kaip
aukštos kokybės standartus rengiančios institucijos statusą, kuris atspindi
pasaulinį kapitalo rinkų pobūdį.
Tuo tikslu Sprendimu Nr. 716/2009/EB Europos
Sąjunga parodė, kad ketina TFAS fondui (TFASF) skirti reikiamą finansinę paramą
taikydama stabilią bendro finansavimo schemą. Sąjunga kartu su tam tikromis
atskiromis valstybėmis narėmis pradėjo teikti įnašus į TFAS fondo biudžetą
proporcingai savo įtakai pasaulinėse kapitalo rinkose. 2011 finansiniais metais
ES įnašas į TFAS fondo biudžetą buvo 4 229 165,14 EUR (17 % visų
tų metų finansuotinų Fondo išlaidų).
Remiantis 2012 m. vasario 9 d.
paskelbta priežiūros valdybos galutine ataskaita „TFAS fondo valdymo apžvalga“[5], narystė priežiūros valdyboje
priklausys nuo finansinio įnašo į TFAS fondo biudžetą. Todėl labai svarbu, kad
ES toliau teiktų įnašus į TFAS fondo biudžetą atsižvelgdama į savo ekonominę
svarbą pasaulyje, jei Europa nori išlaikyti dabartinę padėtį tarptautinėje
finansinės atskaitomybės arenoje. 
1.2.        Finansinė atskaitomybė.
Europos finansinės atskaitomybės patariamoji grupė (EFRAG)
EFRAG įsteigta 2001 m. kaip privati
organizacija, kuri Europos Komisijai teiktų technines rekomendacijas finansinės
atskaitomybės klausimais. Iš pradžių EFRAG Komisiją daugiausia konsultavo, ar
tarptautiniai apskaitos standartai, kuriuos ketinama priimti Sąjungoje,
atitinka techninius tvirtinimo kriterijus[6].
Palaipsniui EFRAG ėmėsi iniciatyviai daryti įtaką TASV rengiant standartus. Ji
teikia duomenis siųsdama pastabas dėl standartų projektų ir prisideda ankstyvuoju
etapu skelbdama konsultacijoms skirtus dokumentus einamaisiais apskaitos
klausimais. EFRAG pastabos skaitomos ir cituojamos visame pasaulyje. 
Iš pradžių atstovavimas ir balso teisės EFRAG
valdymo organuose (pvz., generalinėje asamblėjoje ir stebėtojų taryboje)
priklausė nuo finansinio įnašo į EFRAG biudžetą. Esminį techninį darbą
atliekantis organas – techninių ekspertų grupė (TEG) – visuomet buvo
nepriklausoma.
2008 m. EFRAG valdymas nuodugniai
reformuotas, kad atspindėtų sustiprėjusį viešosios politikos vaidmenį, jai
tapus platforma, kurioje formuojama bendra Europos nuomonė apskaitos
klausimais. Siekta užtikrinti didesnę viešąją priežiūrą ir atskaitomybę. 
Du pagrindiniai pokyčiai: 
·                        
įsteigtas planavimo ir išteklių komitetas, kuriame
koncentruojamas ankstyvojo etapo iniciatyvinis darbas dalyvaujant nacionalinius
standartus rengiančioms institucijoms; ir
·                        
sustiprintas stebėtojų tarybos vaidmuo: jos nariai
nebėra finansuojančių organizacijų atstovai, bet yra skiriami kaip individualūs
asmenys. Nariai atstovauja įvairioms suinteresuotosioms šalims (ataskaitų
rengėjams, įskaitant MVĮ, vartotojams ir finansų įstaigoms; arba turi su
viešąja politika susijusios patirties) ir turėtų veikti atsižvelgdami į viešąjį
interesą. Iš 17 stebėtojų tarybos narių, keturi yra vadinamieji viešosios
politikos atstovai: jie visų pirma turi patirties viešosios politikos formavimo
srityje ir juos skiria Komisija. 
TEG ir toliau atsako už esminį EFRAG techninį
darbą. EFRAG nuomonę dėl tarptautinių apskaitos standartų svarsto ir tvirtina
TEG, veikianti kaip nepriklausomas techninių ekspertų komitetas. EFRAG
pirmininkas pirmininkauja TEG posėdžiams, ir EFRAG turi savo sekretoriatą (kurį
sudaro profesionalūs apskaitininkai). Didžiausią TEG darbo dalį sudaro
Komisijai skirtos tvirtinimo nuomonės ir TASV skirtos pastabos. 
Dauguma EFRAG posėdžių atviri visuomenei, ir
Komisijos tarnybos stebėtojų teisėmis gali dalyvauti visuose EFRAG posėdžiuose.

Tikslinė 2008 m. valdymo reforma sudarė
sąlygas EFRAG išplėsti savo iniciatyvinę veiklą bendradarbiaujant su Europos
nacionalinius standartus rengiančiomis institucijomis. Tolesnėmis ateinančių
mėnesių valdymo reformomis EFRAG toliau plėtos būdus užtikrinti, kad taptų
pirmaujančia platforma, kuri formuotų bendrą ES nuomonę apskaitos klausimais ir
Sąjungos vardu prisidėtų prie TASV veiklos. Todėl EFRAG visapusiškai peržiūrės
savo valdymo struktūrą deramai atsižvelgdama į naujausius pokyčius tarptautinės
finansinės atskaitomybės srityje.
Vis daugiau šalių pereina prie TFAS, todėl ES
turi imtis veiksmų, kad palaipsniui neprarastų savo įtakos ir svarbos TAS
valdyboje. Todėl ypač svarbu, kad Europos interesams būtų tinkamai atstovaujama
tarptautiniu mastu. Šiuo tikslu labai svarbu, kad Europa kalbėtų vienu,
patikimu ir techniškai pagrįstu balsu. 
EFRAG reikia solidaus, ilgalaikio, įvairaus
finansavimo, kad ji būtų patikima ir nepriklausoma ir kad turėdama aukščiausios
kokybės ekspertus galėtų parengti aukščiausios kokybės dokumentus. Be to, visos
Europos nuomonei atstovaujama tik tuomet, jei, šalia didžiųjų valstybių narių,
bendrą finansavimą EFRAG grupei Komisija teikia mažųjų valstybių narių vardu. 
2010–2013 m. finansavimo programa
nustatyta siekiant užtikrinti patikimą finansavimą ilgam laikui. Remiantis
2009 m. rugsėjo 16 d. ES finansavimo sprendimu, 2011 finansiniais
metais ES įnašas EFRAG buvo 2 288 160 EUR (43 % viso tų metų
EFRAG biudžeto).
Programos tikslai yra ilgalaikiai, todėl sunku
daryti išvadas tepraėjus dvejiems pilniems finansavimo metams. Remiantis iki
šiol įgyta finansavimo patirtimi, pagrindiniai programos tikslai įgyvendinti.
Be kita ko, programa sudarė sąlygas EFRAG plėsti savo veiklą ir imtis
iniciatyvinio darbo, kreiptis į suinteresuotąsias šalis ir rinkti jų nuomones
per informavimo renginius, taip pat didinti nepriklausomybę savo pirmininkui
mokant atlyginimą iš nuosavų lėšų. Daugiau informacijos apie iki šiol įgytą
patirtį žr. Komisijos tarnybų ex ante vertinime, pridedamame prie šio
pasiūlymo. 
1.3.        Auditas. Viešojo intereso
priežiūros taryba (PIOB)
Viešojo intereso priežiūros taryba (PIOB) yra
Madride įsteigtas Ispanijos ne pelno fondas. Pagrindiniai
PIOB partneriai – Stebėsenos grupė, kuri yra įstaiga, atstovaujanti
tarptautinėms reguliavimo ir priežiūros institucijoms[7], ir Tarptautinė buhalterių
federacija (TBF), kuri yra privati įstaiga, atstovaujanti buhalteriams ir
auditoriams visame pasaulyje[8]. PIOB sudaro dešimt narių, įskaitant pirmininką. Du narius skiria Europos Komisija.
PIOB nariai yra asmenys, kuriuos trejiems
metams pagal susitarimo memorandumą skiria Stebėsenos grupė. PIOB orientuojasi į įvairias suinteresuotąsias
šalis: teisės aktų leidėjus (pvz., Europos Parlamentas, nacionalinių teisės
aktų leidėjai), finansų rinkų reguliavimo ir priežiūros institucijas, įskaitant
auditorių priežiūros įstaigas, nacionalinius apskaitos ir audito standartus
rengiančias institucijas, auditorius ir auditoriaus profesiją apskritai,
finansinių ataskaitų rengėjus (bendroves), finansinių ataskaitų vartotojus
(pvz., investuotojus, analitikus, tyrėjus, teikėjus), mokslininkus.
PIOB vaidmuo – užtikrinti, kad Tarptautinei
buhalterių federacijai siūlant, rengiant ir tvirtinant tarptautinius
auditoriams skirtus standartus būtų laikomasi tinkamos procedūros, priežiūros
ir skaidrumo. Fondą valdo patikėtinių valdyba, kurioje kiekvienas PIOB narys
yra patikėtinis.
Remiantis 2009 m. rugsėjo 16 d. ES
finansavimo sprendimu, 2010 finansiniais metais ES įnašas PIOB buvo
286 231 EUR. Tokia suma sudarė 22 % visų finansuotinų PIOB išlaidų
(1 301 050 EUR). Kita vertus, 2011 finansiniais metais ES įnašas PIOB
buvo 288 991,78 EUR, arba irgi 22 % tų metų finansuotinų PIOB išlaidų
(1 313 599 EUR).
Iki šiol teikiant bendrą finansavimą PIOB
įgyta patirtis buvo teigiama. Europos Komisija du kartus apsilankė PIOB
patalpose (2010 m. kovo mėn. ir 2011 m. balandžio mėn.) ir patikrino
jos finansų kontrolės priemones. Be to, Europos Komisija apmokė jos darbuotojus
ES biudžeto procedūrų klausimais. Praktiniu požiūriu veikla valdant 2010 ir
2011 finansiniams metams skirtą veiklos dotaciją abiems pusėms buvo labai naudinga
mokymosi patirtis. Taip padėtas pagrindas veiksmingiau valdyti būsimus
finansavimo įnašus.
ES teikiamas bendras finansavimas PIOB tapo
pavyzdžiu kitiems galimiems paramos teikėjams. Šiuo metu PIOB bendrai
finansuoja tik TBF (apie 78 %) ir ES (apie 22 %). Europos Komisija
deda pastangas PIOB finansavimui įvairinti ir jos nepriklausomybei nuo
auditoriaus profesijos stiprinti. Tikimasi, kad keletas tarptautinių
institucijų suteiks PIOB finansavimą jau 2013 finansiniais metais. Be to,
Stebėsenos grupė, PIOB ir TBF sukūrė darbo grupę, kuri atrinks ir įtikins
paramos teikėjų grupę iš viso pasaulio teikti stabilų ir ilgalaikį PIOB
finansavimą.
Būtų klaidinga ES sumažinti savo dabartinio
dydžio finansinį įsipareigojimą (kuris sudaro 22 % viso biudžeto), kai
PIOB bando įvairinti savo finansavimo struktūrą. Tai be galo svarbu turint
omenyje dabartines ES audito rinkos reformas, kuriomis siekiama didinti įmonių,
tarptautinius audito standartus rengiančių institucijų ir audito priežiūros
institucijų nepriklausomybę.
2.           KONSULTACIJŲ SU SUINTERESUOTOSIOMIS
ŠALIMIS IR POVEIKIO VERTINIMO REZULTATAI
Prie Komisijos pasiūlymo dėl 2010–2013 m.
programos nustatymo[9]
pridėtame ex ante vertinime Komisija įvertino galimus finansavimo
variantus. Programa siekta užtikrinti stabilų, įvairų, tinkamą ir pakankamą
finansavimą bei galimybę atitinkamoms įstaigoms nepriklausomai ir veiksmingai
įgyvendinti savo misiją. Aiškiai nustatyta, kad Sąjungos bendras finansavimas –
veiksmingiausia ir tinkamiausia galimybė pasiekti tuos tikslus. 
Prie šio pasiūlymo pridedamame ex ante
vertinime Komisija nustatė, kad programa pateisina numatytus lūkesčius ir
tikslus ir kad finansavimą reikėtų tęsti. Be to, finansavimo programa sukurta
siekiant ilgalaikių tikslų. Taigi, tikslinga siūlyti ją tęsti kitos finansinės
programos laikotarpiu 2014–2020 m. 
3.           TEISINIAI PASIŪLYMO ASPEKTAI
3.1.        Teisinis pagrindas
Sutartis dėl Europos Sąjungos veikimo, ypač
114 straipsnis.
Remiantis pagal daugiametę finansinę programą
Komisijos patvirtinta teisėkūros politika, ši finansavimo programa siūloma
reglamento forma.
3.2.        Subsidiarumo principas
Sąjungos programa suteikia galimybę bendrai
finansuoti tam tikrų įstaigų, kurios finansinės atskaitomybės ir audito srityje
siekia tikslo, kuris atitinka Sąjungos politikos kryptį ir kuriuo remiamas jos
įgyvendinimas, veiklą. Pasiūlymas atitinka subsidiarumo principą, nes pagal
Europos Sąjungos sutarties 5 straipsnį valstybės narės negali deramai
pasiekti jo tikslų, o Sąjunga dėl siūlomo veiksmo masto ir poveikio gali juos
pasiekti geriau.
3.3.        Proporcingumo principas
Pasiūlymas atitinka Europos Sąjungos sutarties
5 straipsnyje nustatytą proporcingumo principą. Kaip įvertinta atliekant ex
ante vertinimą, šis reglamentas neviršija to, kas yra būtina jo tikslams
pasiekti. Sąjungos finansavimas siūlomas tiksliai apibrėžtam ir ribotam
svarbiausių finansinių paslaugų srityje veikiančių įstaigų skaičiui. Pagal
dabartinę institucinę sistemą nauja finansavimo tvarka bus užtikrintas
stabilus, įvairus, tinkamas ir pakankamas finansavimas, kad atitinkamos
įstaigos galėtų nepriklausomai ir veiksmingai vykdyti savo su Sąjunga susijusią
ar Sąjungos viešojo intereso misiją. Finansinė
parama bus teikiama sąlygomis, nustatytomis 2012 m. spalio 25 d.
Europos Parlamento ir Tarybos reglamente (ES, Euratomas) Nr. 966/2012 dėl
Sąjungos bendrajam biudžetui taikomų finansinių taisyklių ir 2012 m.
spalio 29 d. Komisijos deleguotajame reglamente (ES, Euratomas) Nr.
.../... dėl Europos Parlamento ir Tarybos reglamento (ES, Euratomas) Nr.
966/2012 dėl Sąjungos bendrajam biudžetui taikomų finansinių taisyklių taikymo
taisyklių.
4.           POVEIKIS BIUDŽETUI
Visa iš Sąjungos biudžeto padengtina suma
sudaro 58,01 mln. EUR galiojančiomis kainomis 2014–2020 m.
laikotarpiu. Tai septynerių metų programa, kurios trukmė suderinta su 2014–2020 m.
finansinių perspektyvų trukme.
2012/0364 (COD)
Pasiūlymas
EUROPOS PARLAMENTO IR TARYBOS REGLAMENTAS
dėl Sąjungos tam tikros audito ir finansinės
atskaitomybės sričių veiklos paramos programos nustatymo 2014–2020 m.
laikotarpiui
(Tekstas svarbus EEE)
EUROPOS PARLAMENTAS IR EUROPOS
SĄJUNGOS TARYBA,
atsižvelgdami į Sutartį dėl Europos Sąjungos
veikimo, ypač į jos 114 straipsnį,
atsižvelgdami į Europos Komisijos pasiūlymą,
teisės akto projektą perdavus nacionaliniams
parlamentams,
atsižvelgdami į Europos ekonomikos ir
socialinių reikalų komiteto nuomonę[10],
laikydamiesi įprastos teisėkūros procedūros,
kadangi:
(1)       Europos Parlamento ir Tarybos
sprendimu Nr. 716/2009/EB[11]
nustatyta Bendrijos tam tikros finansinių paslaugų, finansinės atskaitomybės ir
audito sričių veiklos paramos programa. Remiantis tuo sprendimu Europos
finansinės atskaitomybės patariamajai grupei (angl. EFRAG), Tarptautinių
finansinės atskaitomybės standartų fondui (TFAS fondui, kuris yra Tarptautinių
apskaitos standartų komiteto fondo teisių perėmėjas) ir Viešojo intereso
priežiūros tarybai (angl. PIOB) veiklos dotacijų forma iki 2013 m.
gruodžio 31 d. teikiamas Sąjungos bendras finansavimas; 
(2)       dėl 2008 m.
prasidėjusios finansų rinkų krizės finansinės atskaitomybės ir audito klausimas
tapo pagrindinis Sąjungos politinės darbotvarkės klausimas. Tinkamai veikianti
bendra finansinės atskaitomybės sistema yra esminė siekiant užtikrinti vidaus
rinką, veiksmingą kapitalo rinkų veikimą ir įgyvendinti integruotą ES
finansinių paslaugų rinką;
(3)       pasaulinei ekonomikai
reikalinga pasaulinė apskaitos kalba. Tarptautinių apskaitos standartų valdybos
(TASV) rengiami tarptautiniai finansinės atskaitomybės standartai priimami ir
naudojami įvairiose pasaulio jurisdikcijose. Reikia skaidraus ir demokratinę
atskaitomybę užtikrinančio tokių tarptautinių apskaitos standartų rengimo
proceso. Siekiant užtikrinti, kad būtų paisoma Sąjungos interesų ir kad
pasauliniai standartai būtų aukštos kokybės bei suderinami su Sąjungos teise,
ypač svarbu, kad tame tarptautinių standartų rengimo procese būtų tinkamai
atsižvelgiama į Sąjungos interesus;
(4)       pagal 2002 m. liepos 19 d.
Europos Parlamento ir Tarybos reglamentą (EB) Nr. 1606/2002 dėl tarptautinių
apskaitos standartų taikymo[12]
tarptautiniai finansinės atskaitomybės standartai (TFAS) turėtų būti įtraukti į
Sąjungos teisę ir juos turėtų taikyti bendrovės, kurių vertybiniais popieriais
leista prekiauti reguliuojamoje Sąjungos rinkoje, jei TFAS atitinka tame
reglamente nustatytus kriterijus. Todėl TFAS turi didelę įtaką vidaus rinkos
veikimui, o Sąjunga yra tiesiogiai suinteresuota užtikrinti, kad rengiant ir
tvirtinant TFAS būtų nustatomi vidaus rinkos teisės sistemos reikalavimus
atitinkantys standartai;
(5)       TFAS skelbia Tarptautinių
apskaitos standartų valdyba (TASV), o su jais susijusius aiškinimus teikia
Tarptautinis finansinės atskaitomybės aiškinimo komitetas (TFAAK); šios dvi
įstaigos priklauso Tarptautinių finansinės atskaitomybės standartų fondui
(TFASF). Todėl svarbu nustatyti tinkamą TFAS fondo finansavimo tvarką;
(6)       2001 m. Europos
organizacijos, atstovaujančios emitentams, investuotojams ir apskaitos
specialistams, dalyvaujantiems finansinės atskaitomybės procese, įsteigė
Europos finansinės atskaitomybės patariamąją grupę (angl. EFRAG). Vadovaudamasi
Reglamentu (EB) Nr. 1606/2002, EFRAG teikia Komisijai nuomones, ar tam tikras
TASV nustatytas standartas arba TFAAK pateiktas aiškinimas, kurį reikia
patvirtinti, atitinka tame reglamente nustatytus tvirtinimo kriterijus. Be to,
EFRAG imasi vaidmens pasaulio arenoje kalbėti vienu Europos balsu apskaitos
klausimais. Tuo aspektu EFRAG prisideda prie TASV standartų rengimo proceso; 
(7)       atsižvelgiant į svarbų EFRAG
vaidmenį teikiant paramą, susijusią su vidaus rinkos teise ir politika, taip
pat tarptautiniu lygiu atstovaujant Europos interesams standartų rengimo
procese, Sąjungai būtina užtikrinti stabilų EFRAG finansavimą ir prisidėti prie
jos finansavimo;
(8)       kalbant apie teisės aktų
nustatyto audito sritį, 2005 m. Stebėsenos grupė (tarptautinė organizacija, atsakinga
už Tarptautinės buhalterių federacijos (TBF) valdymo reformos priežiūrą)
įsteigė Viešojo intereso priežiūros tarybą (angl. PIOB). PIOB vaidmuo –
prižiūrėti procesą, kurio rezultatas – tarptautinių audito standartų priėmimas,
ir kitą su viešuoju interesu susijusią TBF veiklą. Tarptautiniai audito
standartai gali būti patvirtinami, kad būtų taikomi Sąjungoje, jei jie visų
pirma parengti laikantis tinkamos procedūros, viešosios priežiūros ir
skaidrumo, kaip reikalaujama pagal 2006 m. gegužės 17 d. Europos Parlamento ir
Tarybos direktyvos 2006/43/EB dėl teisės aktų nustatyto metinės finansinės
atskaitomybės ir konsoliduotos finansinės atskaitomybės audito[13] 26 straipsnį. Naujuose
2011 m. lapkričio 30 d. audito pasiūlymuose taip pat numatoma
tarptautinius audito standartus įvesti Europos Sąjungoje[14];
(9)       tarptautinių audito standartų
įvedimas Sąjungoje ir svarbus PIOB vaidmuo užtikrinant, kad jie atitiktų
Direktyvoje 2006/43/EB nustatytus reikalavimus, reiškia, kad Sąjunga tiesiogiai
suinteresuota užtikrinti, jog rengiant ir tvirtinant tokius standartus būtų
nustatomi vidaus rinkos teisės sistemą atitinkantys standartai. Be to, kaip
nurodyta Direktyvos pasiūlymo[15]
1 straipsnyje, pataisytame 26 straipsnio 3 dalies tekste aiškiai pripažįstamas
PIOB vaidmuo. Todėl svarbu užtikrinti tinkamą PIOB finansavimo tvarką;
(10)     apskaitos ir audito srityje
dirbančios įstaigos labai priklauso nuo finansavimo ir Sąjungoje atlieka
svarbius vaidmenis, darančius lemiamą įtaką vidaus rinkos veikimui. Sprendimu
Nr. 716/2009/EB nustatytos programos pasiūlytiems paramos gavėjams veiklos
dotacijų forma iš Sąjungos biudžeto teikiamas bendras finansavimas – taip joms
sudarytos sąlygos didinti nepriklausomybę nuo privačiojo sektoriaus bei ad
hoc finansavimo ir taip didinti jų pajėgumus bei patikimumą; 
(11)     patirtis parodė, kad Sąjungos
bendru finansavimu paramos gavėjams užtikrinamas aiškus, stabilus, įvairus,
tinkamas ir pakankamas finansavimas ir jiems padedama nepriklausomai ir
veiksmingai įgyvendinti savo viešojo intereso misiją. Todėl turėtų būti
tęsiamas pakankamas finansavimas, Sąjungos įnašą suteikiant tarptautinių
apskaitos bei audito standartų rengimo veiklai, visų pirma TFAS fondui, EFRAG
ir PIOB;
(12)     be to, kad keičiami TFAS fondo
ir EFRAG finansavimo modeliai, įvyko šių įstaigų valdymo reformos, siekiant
užtikrinti, kad jų struktūra ir procesais būtų užtikrintas jų gebėjimas
nepriklausomai, veiksmingai, skaidriai ir pagal demokratinės atskaitomybės
principus įgyvendinti savo viešojo intereso misiją. Kalbant apie TFAS fondą, 2009
m. įsteigta priežiūros valdyba siekiant užtikrinti viešąją atskaitomybę ir
priežiūrą, padidintas Standartų patariamosios tarybos veiksmingumas, padidėjo
skaidrumas ir įformintas poveikio vertinimų kaip TASV tinkamos procedūros
dalies vaidmuo;
(13)     reikėtų nustatyti viso
programos laikotarpio finansinį paketą, kuris būtų svarbiausias orientacinis
dydis biudžeto valdymo institucijai vykdant kasmetinę biudžetinę procedūrą,
kaip apibrėžta 201Z m. YY XX d. Europos Parlamento, Tarybos ir
Komisijos tarpinstitucinio susitarimo dėl bendradarbiavimo biudžeto klausimais
ir patikimo finansų valdymo [17] punkte;
(14)     2012 m. spalio 25 d.
Reglamentas (ES, Euratomas) Nr. 966/2012 dėl Sąjungos bendrajam biudžetui
taikomų finansinių taisyklių ir 2012 m. spalio 29 d. Komisijos deleguotasis
reglamentas (ES, Euratomas) Nr. .../... dėl Europos Parlamento ir Tarybos
reglamento (ES, Euratomas) Nr. 966/2012 dėl Sąjungos bendrajam biudžetui
taikomų finansinių taisyklių taikymo taisyklių[16],
kuriais saugomi Sąjungos finansiniai interesai, turi būti taikomi atsižvelgiant
į paprastumo ir nuoseklumo principus pasirenkant biudžetines priemones,
sumažinant atvejų, kai Komisija išlaiko tiesioginę atsakomybę už jų
įgyvendinimą ir valdymą, skaičių ir atsižvelgiant į reikiamą proporcingumą
tarp išteklių kiekio ir su jų naudojimu susijusios administracinės naštos; 
(15)     numatoma, kad bendro
finansavimo programa pagal šį reglamentą prisidės siekiant šių tikslų:
užtikrinti visos ES bendrovių ataskaitų palyginamumą ir skaidrumą, pasaulio
mastu suderinti finansinės atskaitomybės standartus skatinant tarptautiniu
mastu pripažinti TFAS, taip pat skatinti konvergenciją ir aukštos kokybės
tarptautinius audito standartus visose valstybėse narėse. Be to, šia programa
prisidedama prie strategijos „Europa 2020“ įgyvendinimo, nes stiprinama
bendroji finansinių paslaugų ir kapitalo rinka, ir prie strategijos išorės
aspekto įgyvendinimo; 
(16)     šiame reglamente turėtų būti
numatyta galimybė bendrai finansuoti tam tikrų įstaigų, siekiančių tikslo,
kuris atitinka Sąjungos politikos kryptį ir kuriuo remiamas jos įgyvendinimas,
veiklą rengiant ir tvirtinant standartus ar prižiūrint standartų rengimo
procesus, susijusius su finansine atskaitomybe ir auditu;
(17)     Sąjungos finansavimas siūlomas
tiksliai apibrėžtam ir ribotam svarbiausių finansinės atskaitomybės ir audito
srityje veikiančių įstaigų skaičiui. Pagal dabartinę institucinę sistemą
finansavimo tvarka turėtų būti užtikrintas stabilus, įvairus, tinkamas ir
pakankamas finansavimas, kad atitinkamos įstaigos galėtų nepriklausomai ir
veiksmingai vykdyti savo su Sąjunga susijusią ar viešojo intereso misiją; 
(18)     finansinė parama turėtų būti
teikiama sąlygomis, nustatytomis 2012 m. spalio 25 d. Europos
Parlamento ir Tarybos reglamente (ES, Euratomas) Nr. 966/2012 dėl Sąjungos
bendrajam biudžetui taikomų finansinių taisyklių ir 2012 m. spalio
29 d. Komisijos deleguotajame reglamente (ES, Euratomas) Nr. .../... dėl
Europos Parlamento ir Tarybos reglamento (ES, Euratomas) Nr. 966/2012 dėl
Sąjungos bendrajam biudžetui taikomų finansinių taisyklių taikymo taisyklių. Šiuo reglamentu nustatyta bendro
finansavimo programa pakeičia ankstesnę paramos gavėjų bendro finansavimo
programą. Todėl teisinio tikrumo sumetimais
Sprendimą 716/2009/EB reikėtų panaikinti;
(19)     siekiant propaguoti Sąjungos
interesus finansinės atskaitomybės ir audito srityse ir lanksčiai prisitaikyti
prie galutinių valdymo ir institucinių pokyčių tose srityse, pagal Sutarties
dėl Europos Sąjungos veikimo 290 straipsnį Komisijai turėtų būti suteiktas
įgaliojimas priimti aktus dėl naujų programos paramos gavėjų atrankos. Ypač
svarbu, kad Komisija parengiamųjų darbų metu tinkamai konsultuotųsi (taip pat
su ekspertais). Ruošdama ir rengdama deleguotuosius aktus, Komisija turėtų
užtikrinti, kad susiję dokumentai būtų vienu metu, laiku ir tinkamai persiųsti
Europos Parlamentui ir Tarybai; 
(20)     kadangi šio reglamento tikslų
valstybės narės negali deramai pasiekti ir kadangi dėl siūlomo veiksmo masto ir
poveikio tų tikslų būtų geriau siekti Sąjungos lygiu, laikydamasi Europos
Sąjungos sutarties 5 straipsnyje nustatyto subsidiarumo principo Sąjunga gali
patvirtinti priemones. Pagal tame straipsnyje
nustatytą proporcingumo principą šiuo reglamentu neviršijama to, kas būtina
nurodytiems tikslams pasiekti,
PRIĖMĖ ŠĮ REGLAMENTĄ:
1 straipsnis
Dalykas ir taikymo sritis
1.           Laikotarpiui nuo
2014 m. sausio 1 d. iki 2020 m. gruodžio 31 d. nustatoma
Sąjungos programa (toliau – programa), skirta remti įstaigų, padedančių siekti
Sąjungos politikos tikslų, susijusių su finansine atskaitomybe bei auditu,
veiklą.
2.           Programa skiriama veiklai,
kuria rengiami standartai ar prisidedama prie jų rengimo, standartai taikomi,
vertinami ar stebimi arba prižiūrimi standartų rengimo procesai, remiant
Sąjungos politikos krypčių įgyvendinimą finansinės atskaitomybės ir audito
srityje.
2 straipsnis
Tikslai
1.           Programos tikslas – gerinti
vidaus rinkos veikimo sąlygas remiant skaidrų ir nepriklausomą tarptautinių
finansinės atskaitomybės ir audito standartų rengimą.
2.           Šio tikslo įgyvendinimas bus
visų pirma vertinamas pagal šalių, naudojančių tarptautinius finansinės
atskaitomybės standartus (TFAS) ir tarptautinius audito standartus (TAS),
skaičių.
3 straipsnis
Programos paramos gavėjai
1.           Parama pagal programą
skiriama šiems gavėjams: 
a)         finansinės atskaitomybės srities
paramos gavėjai:
–              
Europos finansinės atskaitomybės patariamoji grupė
(EFRAG);
–              
Tarptautinių finansinės atskaitomybės standartų
fondas (TFAS fondas);
b)         audito srities paramos gavėjas:
Viešojo intereso priežiūros taryba (PIOB).
2.           Pagal 9 straipsnį Komisija
įgaliojama priimti deleguotuosius aktus naujiems programos paramos gavėjams
atrinkti ir 1 daliai atitinkamai iš dalies pakeisti. 
3.           Nauji paramos gavėjai yra ne
pelno juridiniai asmenys, siekiantys tikslo, kuris yra Sąjungos finansinės
atskaitomybės ir audito srities politikos dalis arba ją remia, ir tiesioginiai
vieno iš 1 dalyje išvardytų paramos gavėjų teisių perėmėjai.
4 straipsnis
Dotacijų skyrimas
Finansavimas pagal programą teikiamas
veiklos dotacijų forma. 
5 straipsnis
Skaidrumas
Bet kuris pagal programą skirto finansavimo
gavėjas viešai nurodo, pvz., interneto svetainėje, skelbime ar metinėje
ataskaitoje, kad gavo finansavimą iš Europos Sąjungos biudžeto.
6 straipsnis
Finansinės nuostatos
Šio reglamento įgyvendinimo 2014–2020 m.
finansinis paketas galiojančiomis kainomis yra 58 010 000 EUR. 
7 straipsnis
Programos įgyvendinimas
1.           Komisija įgyvendina programą
laikydamasi 2012 m. spalio 25 d. Europos Parlamento ir Tarybos
reglamento (ES, Euratomas) Nr. 966/2012 dėl Sąjungos bendrajam biudžetui
taikomų finansinių taisyklių. 
2.           Programai įgyvendinti
Komisija priima metines darbo programas. Jose nustatomi siekiami tikslai,
laukiami rezultatai, įgyvendinimo metodas ir bendra lėšų suma. Jose taip pat
aprašomi numatomi finansuoti veiksmai, nurodoma kiekvienam veiksmui skirta
orientacinė lėšų suma ir pateikiamas preliminarus įgyvendinimo tvarkaraštis. Be
kita ko, jose nustatomi dotacijų prioritetai, esminiai vertinimo kriterijai ir
didžiausia bendro finansavimo procentinė dalis.
8 straipsnis
Europos Sąjungos finansinių interesų apsauga
1.           Komisija tinkamomis
priemonėmis užtikrina, kad vykdant pagal šį reglamentą finansuojamus veiksmus
Sąjungos finansiniai interesai būtų saugomi taikant prevencines kovos su
sukčiavimu, korupcija ir kitokia neteisėta veika priemones, atliekant
veiksmingus patikrinimus ir, jei nustatoma pažeidimų, atgaunant nepagrįstai
sumokėtas sumas ir prireikus skiriant veiksmingas, proporcingas ir atgrasomas
nuobaudas.
2.           Komisijai arba jos atstovams
ir Audito Rūmams suteikiami įgaliojimai atlikti visų dotacijų gavėjų, rangovų
ir subrangovų, gavusių Sąjungos lėšų pagal programą, dokumentų auditą ir auditą
vietoje. 
Europos kovos su sukčiavimu tarnyba (OLAF) gali,
laikydamasi Reglamente (Euratomas, EB) Nr. 2185/96 nustatytų procedūrų, atlikti
ūkinės veiklos vykdytojų, tiesiogiai arba netiesiogiai susijusių su tokiu
finansavimu, patikrinimus ir inspektavimą vietoje, siekdama nustatyti, ar
vykdant dotacijos susitarimą, dotacijos sprendimą ar sutartį dėl Sąjungos lėšų
skyrimo nebūta Sąjungos finansiniams interesams kenkiančių sukčiavimo,
korupcijos ar kitos neteisėtos veikos atvejų. 
Nepažeidžiant pirmos ir antros pastraipų,
bendradarbiavimo susitarimais su trečiosiomis šalimis ir tarptautinėmis
organizacijomis, taip pat dotacijos susitarimais, dotacijos sprendimais bei
sutartimis, sudarytais įgyvendinant šį reglamentą, Komisija, Audito Rūmai ir
OLAF tiesiogiai įgaliojami atlikti tokius auditus, patikrinimus ir
inspektavimus vietoje.
9 straipsnis
Naudojimasis įgaliojimais
1.           Komisijai suteikiami
įgaliojimai priimti deleguotuosius aktus laikantis šiame straipsnyje nustatytų
sąlygų. 
2.           Įgaliojimai priimti
deleguotuosius aktus, nurodytus 3 straipsnio 2 dalyje, Komisijai suteikiami 7
metams nuo šio reglamento įsigaliojimo dienos. 
3.           Europos Parlamentas arba
Taryba gali bet kuriuo metu atšaukti 3 straipsnio 2 dalyje nurodytus
įgaliojimus. Sprendimu dėl atšaukimo nutraukiamas tame sprendime nurodyto
įgaliojimų suteikimo galiojimas. Sprendimas įsigalioja kitą dieną po sprendimo
paskelbimo Europos Sąjungos oficialiajame leidinyje arba vėlesnę jame nurodytą
dieną. Jis neturi poveikio jau galiojančių deleguotųjų aktų teisėtumui.
4.           Priėmusi deleguotąjį aktą,
Komisija apie jį vienu metu praneša ir Europos Parlamentui, ir Tarybai.
5.           Pagal 3 straipsnio 2 dalį
priimtas deleguotasis aktas įsigalioja tik tuomet, jeigu per du mėnesius
nuo pranešimo apie jį Europos Parlamentui ir Tarybai dienos nei Europos
Parlamentas, nei Taryba nepareiškė prieštaravimų, arba jeigu iki to laikotarpio
pabaigos tiek Europos Parlamentas, tiek Taryba pranešė Komisijai, kad jie
nepareikš prieštaravimų. Europos Parlamento arba Tarybos iniciatyva tas
laikotarpis pratęsiamas dviem mėnesiams.
10 straipsnis
Vertinimas
1.           Ne vėliau kaip likus
šešiems mėnesiams iki programos pabaigos, Komisija Europos Parlamentui ir
Tarybai pateikia ataskaitą apie programos tikslų įgyvendinimą. Toje ataskaitoje
įvertinama bent jau bendra programos svarba ir nuoseklumas, jos vykdymo
veiksmingumas ir bendras bei individualus paramos gavėjų darbo programos
veiksmingumas, atsižvelgiant į tai, ar pasiekti 2 straipsnyje nustatyti
tikslai.
2.           Ataskaita informavimo tikslu
siunčiama Europos ekonomikos ir socialinių reikalų komitetui.
11 straipsnis
Panaikinimas
Sprendimas Nr. 716/2009/EB panaikinamas nuo
2014 m. sausio 1 d.
12 straipsnis
Įsigaliojimas
Šis reglamentas įsigalioja dvidešimtą dieną po
jo paskelbimo Europos Sąjungos oficialiajame leidinyje.
Šis reglamentas privalomas visas ir
tiesiogiai taikomas visose valstybėse narėse.
Priimta Briuselyje
Europos Parlamento vardu                           Tarybos
vardu
Pirmininkas                                                   Pirmininkas
FINANSINĖ TEISĖS AKTO PASIŪLYMO PAŽYMA
1.           PASIŪLYMO (INICIATYVOS) STRUKTŪRA
1.1.        Pasiūlymo (iniciatyvos)
pavadinimas 
Europos
Parlamento ir Tarybos reglamento dėl Sąjungos tam tikros audito ir finansinės
atskaitomybės sričių veiklos paramos programos nustatymo 2014–2020 m.
laikotarpiui pasiūlymas
1.2.        Atitinkama (-os) politikos
sritis (-ys) VGV / VGB sistemoje[17] 
Politikos
sritis: 12 Vidaus rinka
Veikla: Finansinės paslaugos ir kapitalo rinkos 
1.3.        Pasiūlymo (iniciatyvos)
pobūdis 
¨ Pasiūlymas
(iniciatyva) susijęs (-usi) su nauja priemone 
¨ Pasiūlymas
(iniciatyva) susijęs (-usi) su nauja priemone, kuri bus priimta įgyvendinus
bandomąjį projektą ir (arba) atlikus parengiamuosius veiksmus[18] 
X Pasiūlymas (iniciatyva) susijęs (-usi) su esamos
priemonės galiojimo pratęsimu 
¨ Pasiūlymas
(iniciatyva) susijęs (-usi) su priemone, perorientuota į naują priemonę 
1.4.        Tikslai
1.4.1.     Komisijos daugiametis (-čiai)
strateginis (-iai) tikslas (-ai), kurio (-ių) siekiama šiuo pasiūlymu (šia
iniciatyva) 
Skatinti
pasauliniu mastu pradėti taikyti TFAS. 
Užtikrinti
ES svarbą darant įtaką TFAS rengimui. 
Padėti
didinti audito standartų rengimo viešosios priežiūros nepriklausomybę.
1.4.2.     Konkretus (-ūs) tikslas (-ai)
ir atitinkama VGV / VGB veikla 
Konkretusis tikslas.
Gerinti vidaus rinkos veikimo sąlygas remiant skaidrų
ir nepriklausomą tarptautinių finansinės atskaitomybės ir audito standartų
rengimą.
Atitinkama VGV / VGB veikla: 
12.03
Finansinės paslaugos ir kapitalo rinkos
1.4.3.     Numatomas (-i) rezultatas
(-ai) ir poveikis
Nurodyti poveikį, kurį
pasiūlymas (iniciatyva) turėtų turėti tiksliniams gavėjams (tikslinėms
grupėms).
Didinti
paramos gavėjų (TFAS fondo, EFRAG, PIOB) finansinę nepriklausomybę.
EFRAG
suteikti išteklių, būtinų Sąjungos viešojo intereso misijai įgyvendinti.
1.4.4.     Rezultatų ir poveikio
rodikliai 
Nurodyti pasiūlymo
(iniciatyvos) įgyvendinimo stebėjimo rodiklius.
 Rezultatų rodiklis || Naujausias žinomas rezultatas || Siekis 
 TFAS naudojančių šalių skaičius || 2012 m. TFAS naudoja maždaug 120 šalių. || Daugiau šalių iki 2020 m. 
 Procentinė dalis standartų, iki 2020 m. patvirtintų Europos Sąjungoje, palyginti su TASV paskelbtų standartų skaičiumi || 2012 m. spalio 29 d. ES patvirtinta 89 % TFAS (124 standartai iš 139). || 100 % iki 2020 m.   
 Tarptautinius audito standartus naudojančių ES šalių skaičius || 2012 m. pabaigoje patikslintus tarptautinius audito standartus visiškai patvirtino 20 valstybių narių. || Aukštos kokybės tarptautinių audito standartų priėmimas ir įgyvendinimas visose valstybėse narėse ne vėliau kaip 2020 m. 
1.5.        Pasiūlymo (iniciatyvos)
pagrindas 
1.5.1.     Trumpalaikiai arba ilgalaikiai
poreikiai 
Didinti
finansinės atskaitomybės ir audito srities paramos gavėjų nepriklausomybę (ir
suvokiamą nepriklausomybę), kad jie galėtų tinkamai vykdyti viešojo intereso
misiją.
1.5.2.     Papildoma ES dalyvavimo nauda
Pagrindinis
programos tikslas – užtikrinti bendrovių ataskaitų palyginamumą ir skaidrumą
visos ES ir pasaulio mastu, kartu prisidedant prie sklandaus ES ir pasaulio
kapitalo rinkų veikimo.
ES
yra didžiausia jurisdikcija, kurioje taikomi TFAS (Reglamentas Nr. 1606/2002).
ES yra suinteresuota, kad tarptautiniai apskaitos standartai (TFAS) taptų
pasauline apskaitos kalba ir būtų užtikrintas atstovavimas Europos Sąjungai,
vykdant viešąją TFAS fondo priežiūrą (šios priežiūros įstaigos narystė bus
susieta su finansavimo indėliu). 
Rengiant
tuos standartus labai svarbu, kad Europa parengiamuoju etapu teiktų
reikšmingus, patikimus ir nepriklausomus techninius duomenis. Už tą veiklą
atsako EFRAG.
Remdamasi
Direktyva 2006/43/EB ES gali priimti tarptautinius audito standartus. Todėl ji
tiesiogiai suinteresuota užtikrinti, kad tie standartai būtų aukštos kokybės, o
PIOB vykdytų tinkamos jų priėmimo procedūros nepriklausomą viešąją priežiūrą.
1.5.3.     Panašios patirties išvados
Dabartinis
finansavimas iki šiol atitiko lūkesčius.
1.5.4.     Suderinamumas ir galima
sąveika su kitomis atitinkamomis priemonėmis
Europos
Komisija aktyviai dalyvauja reformuojant paramos gavėjų valdymą.
1.6.        Trukmė ir finansinis poveikis

X Pasiūlymo (iniciatyvos) trukmė ribota 
–     
X  Pasiūlymas (iniciatyva) galioja nuo 2014
01 01 iki 2020 12 31 
–     
¨  Finansinis poveikis nuo MMMM iki MMMM 
¨ Pasiūlymo (iniciatyvos) trukmė
neribota
–     
Įgyvendinimo pradinis laikotarpis – nuo MMMM iki
MMMM,
–     
vėliau – visuotinis taikymas.
1.7.        Numatytas (-i) valdymo būdas
(-ai)[19] 
X Komisijos vykdomas tiesioginis centralizuotas
valdymas 
¨ Netiesioginis centralizuotas valdymas, vykdymo užduotis perduodant:
–     
¨  vykdomosioms įstaigoms 
–     
¨  Bendrijų įsteigtoms įstaigoms[20]

–     
¨  nacionalinėms viešojo sektoriaus arba viešąsias paslaugas
teikiančioms įstaigoms 
–     
¨  asmenims, atsakingiems už konkrečių veiksmų vykdymą pagal Europos
Sąjungos sutarties V antraštinę dalį ir nurodytiems atitinkamame pagrindiniame
teisės akte, apibrėžtame Finansinio reglamento 49 straipsnyje 
¨ Pasidalijamasis valdymas kartu su valstybėmis narėmis 
¨ Decentralizuotas valdymas kartu su trečiosiomis šalimis 
¨ Jungtinis valdymas
kartu su tarptautinėmis organizacijomis (nurodyti)
Jei nurodomas daugiau
kaip vienas valdymo būdas, išsamią informaciją pateikti šio punkto pastabų
skiltyje.
Pastabos 
2.           VALDYMO PRIEMONĖS 
2.1.        Priežiūros ir atskaitomybės
taisyklės 
Nurodyti dažnumą ir
sąlygas.
TFAS
fondo atveju – tarpinės ir galutinės ataskaitos.
EFRAG
atveju – galutinės ataskaitos ir Komisijos tarnybų dalyvavimas visų EFRAG
komitetų veikloje.
PIOB
atveju – galutinės ataskaitos ir reguliariai teikiama grįžtamoji informacija
Stebėsenos grupei.
2.2.        Valdymo ir kontrolės sistema

2.2.1.     Nustatyta rizika 
Kyla
rizika, kad veiklos tikslai nebus pasiekti, jei paramos gavėjų rezultatų kokybė
neatitiks metiniuose pasiūlymuose nurodytų pradinių tikslų.
Kyla
rizika, kad kils grėsmė ES finansiniams interesams ir (arba) reputacijai, jei
Komisijos tarnybos neteisingai nustatys nefinansuotinas išlaidas.
2.2.2.     Numatomas (-i) kontrolės
metodas (-ai) 
Rizika,
kad nebus pasiekti veiklos tikslai:
–
Atsižvelgiant į atskirus kiekvienos programos tikslus ir 2012 m. spalio 25 d.
Reglamento (ES, Euratomas) Nr. 966/2012 dėl Sąjungos bendrajam biudžetui
taikomų finansinių taisyklių gaires, reikalaujama, kad paramos gavėjai teiktų
metines ataskaitas.
–
Vidaus rinkos ir paslaugų generalinio direktorato atsakingi operaciniai skyriai
reguliariai palaiko ryšius su paramos gavėjais ir visų pirma dalyvauja visų
EFRAG komitetų veikloje.
Rizika,
kad kils grėsmė ES finansiniams interesams:
–
Dotacijos įsipareigojimų ir mokėjimų kontrolės priemonės Vidaus rinkos ir
paslaugų generaliniame direktorate atitinka griežtesnes finansines procedūras
ir apima atitinkamų patvirtinamųjų dokumentų, įskaitant tarpines ir galutines
ataskaitas, audituotas ataskaitas ir konkrečius dokumentus, kurių paprašo GD,
patikrinimą. Šios kontrolės priemonės įtvirtinamos dokumentais sudarant
kontrolinius sąrašus, kuriuos sistemingai pildo visi asmenys, dalyvaujantys
atitinkamose finansinėse operacijose (angl. pareigybių santrumpos: OIA, OVA,
OVA2, FIA, FVA, FVA2, AO), įskaitant kontrolę, kurią atlieka GD finansų
skyrius, atsakingas už finansų ir teisės klausimus, kad suteiktų patvirtinimą
išmokėti.
–
GD finansų skyrius sistemingai atlieka kiekvieno paramos gavėjo patikras
vietoje, įskaitant pagrindinius operacijų imties testus siekiant įvertinti
paramos gavėjo finansų ir vidaus kontrolės sistemą ir įgaliojimus suteikiančiam
pareigūnui suteikti papildomų garantijų dėl tinkamos ES finansinių interesų
apsaugos.
Didžiausias
klaidų lygis neviršytų 2 %.
Kontrolės
sąnaudos sudarytų maždaug 0,5 visos darbo dienos ekvivalento, arba 63 500
EUR per metus.
Kontrolės
nauda būtų 100 % skirtos metinės sumos, išleistos tinkamai ir laikantis
patikimo finansų valdymo principo.
2.3.        Sukčiavimo ir pažeidimų
prevencijos priemonės 
Nurodyti dabartines
arba numatytas prevencijos ir apsaugos priemones.
Griežtesnės
finansinės procedūros atliekant ex ante ir veiklos, ir finansinius
patikrinimus. 
Reguliari
paramos gavėjų sąskaitų, metinių ataskaitų ir audito sertifikatų analizė. 
Reguliarus
auditas vietoje biudžetinėms sistemoms ir kontrolės priemonėms patikrinti.
3.           NUMATOMAS PASIŪLYMO (INICIATYVOS)
FINANSINIS POVEIKIS 
3.1.        Atitinkama (-os) daugiametės
finansinės programos išlaidų kategorija (-os) ir biudžeto išlaidų eilutė (-ės)

·      Dabartinės biudžeto išlaidų eilutės[21]
Daugiametės finansinės programos išlaidų
kategorijas ir biudžeto eilutes nurodyti eilės tvarka.
 Daugiametės finansinės programos išlaidų kategorija || Biudžeto eilutė || Išlaidų rūšis || Įnašas 
 Numeris Aprašymas || DA / NDA ([22]) || iš ELPA šalių[23] || šalių kandidačių[24] || trečiųjų šalių || pagal Finansinio reglamento 18 straipsnio 1 dalies aa punktą 
 1 || 12.0301 Finansinės atskaitomybės ir audito sričių standartai[25] || DIF || NE || NE || NE || NE 
·      Prašomos sukurti naujos biudžeto eilutės: Nėra.
3.2.        Numatomas poveikis išlaidoms

3.2.1.     Numatomo poveikio išlaidoms
suvestinė 
mln. EUR galiojančiomis kainomis (tūkstantųjų
tikslumu)
 Daugiametės finansinės programos išlaidų kategorija: || Numeris: 1 || Kategorija: Pažangus ir integracinis augimas 
 || Vidaus rinkos ir paslaugų GD ||   ||   || 2014 || 2015 || 2016 || 2017 || 2018 || 2019 || 2020 || 2021 || IŠ VISO 
 ||  Veiklos asignavimai ||   ||   ||   ||   ||   ||   ||   ||   ||   
 || 12.0301 TFAS fondas || Įsipareigojimai || (1) || 4.335 || 4.422 || 4.510 || 4.600 || 4.692 || 4.786 || 4.882 || 0 || 32.227 
 || Mokėjimai || (2) || 3.251 || 4.400 || 4.488 || 4.578 || 4.669 || 4.763 || 4.858 || 1.220 || 31.007 
 || 12.0301 EFRAG || Įsipareigojimai || (1a) || 3.162 || 3.225 || 3.290 || 3.356 || 3.423 || 3.491 || 3.561 || 0 || 23.508 
 || Mokėjimai || (2a) || 2.372 || 3.209 || 3.274 || 3.339 || 3.406 || 3.474 || 3.543 || 0.891 || 22.617 
 || 12.0301 PIOB || Įsipareigojimai || (1a) || 0.306 || 0.312 || 0.318 || 0.325 || 0.331 || 0.338 || 0.345 || 0 || 2.275 
 || Mokėjimai[26] || (2a) || 0.000 || 0.306 || 0.312 || 0.318 || 0.325 || 0.331 || 0.338 || 0.345 || 1.930 
 || Administracinio pobūdžio asignavimai, finansuojami konkrečių programų rinkinio lėšomis[27] ||   ||   ||   ||   ||   ||   ||   ||   ||   
 || Biudžeto eilutės numeris ||   || (3) || 0 || 0 || 0 || 0 || 0 || 0 || 0 ||   || 0 
 || IŠ VISO asignavimų Vidaus rinkos ir paslaugų GD || Įsipareigojimai || =1+1a+3 || 7.803 || 7.959 || 8.118 || 8.281 || 8.446 || 8.615 || 8.788 || 0 || 58.010 
 || Mokėjimai || =2+2a+3 || 5.623 || 7.915 || 8.074 || 8.235 || 8.400 || 8.568 || 8.739 || 2.456 || 55.554 
 IŠ VISO veiklos asignavimų || Įsipareigojimai || (4) || 7.803 || 7.959 || 8.118 || 8.281 || 8.446 || 8.615 || 8.788 || 0 || 58.010 
 Mokėjimai || (5) || 5.623 || 7.915 || 8.074 || 8.235 || 8.400 || 8.568 || 8.739 || 2.456 || 55.554 
 IŠ VISO administracinio pobūdžio asignavimų, finansuojamų konkrečių programų rinkinio lėšomis || (6) ||   || 0 || 0 || 0 || 0 || 0 || 0 || 0 || 0 
 IŠ VISO asignavimų pagal daugiametės finansinės programos <1> IŠLAIDŲ KATEGORIJĄ || Įsipareigojimai || =4+ 6 || 7.803 || 7.959 || 8.118 || 8.281 || 8.446 || 8.615 || 8.788 || 0 || 58.010 
 Mokėjimai || =5+ 6 || 5.623 || 7.915 || 8.074 || 8.235 || 8.400 || 8.568 || 8.739 || 2.456 || 55.554 
 IŠ VISO asignavimų pagal daugiametės finansinės programos 1–4 IŠLAIDŲ KATEGORIJAS (Orientacinė suma) || Įsipareigojimai || =4+ 6 || 7.803 || 7.959 || 8.118 || 8.281 || 8.446 || 8.615 || 8.788 || 0 || 58.010 
 Mokėjimai || =5+ 6 || 5.623 || 7.915 || 8.074 || 8.235 || 8.400 || 8.568 || 8.739 || 2.456 || 55.554 
 Daugiametės finansinės programos išlaidų kategorija: || 5 || Administracinės išlaidos 
mln. EUR (tūkstantųjų tikslumu)
   ||   || 2014 || 2015 || 2016 || 2017 || 2018 || 2019 || 2020 || IŠ VISO 
 Vidaus rinkos ir paslaugų GD || 
  Žmogiškieji ištekliai || 0.548 || 0.548 || 0.548 || 0.548 || 0.548 || 0.548 || 0.548 || 3.836 
  Kitos administracinės išlaidos || 0.025 || 0.025 || 0.025 || 0.025 || 0.025 || 0.025 || 0.025 || 0.175 
 IŠ VISO Vidaus rinkos ir paslaugų GD || Asignavimai || 0.573 || 0.573 || 0.573 || 0.573 || 0.573 || 0.573 || 0.573 || 4.011 
 IŠ VISO asignavimų pagal daugiametės finansinės programos 5 IŠLAIDŲ KATEGORIJĄ || (Iš viso įsipareigojimų                = Iš viso mokėjimų) || 0.573 || 0.573 || 0.573 || 0.573 || 0.573 || 0.573 || 0.573 || 4.011 
mln. EUR (tūkstantųjų
tikslumu)
   ||   || 2014 || 2015 || 2016 || 2017 || 2018 || 2019 || 2020 || IŠ VISO 
 IŠ VISO asignavimų pagal daugiametės finansinės programos 1–5 IŠLAIDŲ KATEGORIJAS || Įsipareigojimai || 8.376 || 8.532 || 8.691 || 8.854 || 9.019 || 9.188 || 9.361 || 62.021 
 Mokėjimai || 6.196 || 8.488 || 8.647 || 8.808 || 8.973 || 9.141 || 9.312 || 59.565 
3.2.2.     Numatomas poveikis veiklos
asignavimams 
–     
¨  Pasiūlymui (iniciatyvai) įgyvendinti veiklos asignavimai nenaudojami 
–     
X  Pasiūlymui (iniciatyvai) įgyvendinti veiklos
asignavimai naudojami taip: Netaikoma (veiklos dotacijos)
3.2.3.     Numatomas poveikis
administracinio pobūdžio asignavimams
3.2.3.1.  Santrauka 
–     
¨  Pasiūlymui (iniciatyvai) įgyvendinti administraciniai asignavimai
nenaudojami 
–     
X Pasiūlymui (iniciatyvai) įgyvendinti
administraciniai asignavimai naudojami taip: 
–      mln. EUR (tūkstantųjų tikslumu)
   || 2014 || 2015 || 2016 || 2017 || 2018 || 2019 || 2020 || IŠ VISO 
 Daugiametės finansinės programos 5 IŠLAIDŲ KATEGORIJA ||   ||   ||   ||   ||   ||   ||   ||   
 Žmogiškieji ištekliai || 0.548 || 0.548 || 0.548 || 0.548 || 0.548 || 0.548 || 0.548 || 3.836 
 Kitos administracinės išlaidos || 0.025 || 0.025 || 0.025 || 0.025 || 0.025 || 0.025 || 0.025 || 0.175 
 Daugiametės finansinės programos 5 IŠLAIDŲ KATEGORIJOS tarpinė suma || 0.573 || 0.573 || 0.573 || 0.573 || 0.573 || 0.573 || 0.573 || 4.011 
 Neįtraukta į daugiametės finansinės programos 5 IŠLAIDŲ KATEGORIJĄ[28] ||   ||   ||   ||   ||   ||   ||   ||   
 Žmogiškieji ištekliai ||   ||   ||   ||   ||   ||   ||   ||   
 Kitos administracinio pobūdžio išlaidos ||   ||   ||   ||   ||   ||   ||   ||   
 Tarpinė suma, neįtraukta į daugiametės finansinės programos 5 IŠLAIDŲ KATEGORIJĄ ||   ||   ||   ||   ||   ||   ||   ||   
 IŠ VISO || 0.573 || 0.573 || 0.573 || 0.573 || 0.573 || 0.573 || 0.573 || 4.011 
3.2.3.2.  Numatomi žmogiškųjų išteklių
poreikiai
–     
¨  Pasiūlymui (iniciatyvai) įgyvendinti žmogiškieji ištekliai
nenaudojami 
–     
X  Pasiūlymui (iniciatyvai) įgyvendinti žmogiškieji
ištekliai naudojami taip:
Sąmatą nurodyti visos darbo dienos ekvivalento
vienetais (arba ne smulkiau nei dešimtųjų tikslumu)
   || 2014 || 2015 || 2016 || 2017 || 2018 || 2019 || 2020 
  Etatų plano pareigybės (pareigūnai ir laikinieji darbuotojai) 
 XX 01 01 01 (Komisijos būstinė ir atstovybės) || 4.125 || 4.125 || 4.125 || 4.125 || 4.125 || 4.125 || 4.125 
 XX 01 01 02 (Delegacijos) ||   ||   ||   ||   ||   ||   ||   
 XX 01 05 01 (Netiesioginiai moksliniai tyrimai) ||   ||   ||   ||   ||   ||   ||   
 10 01 05 01 (Tiesioginiai moksliniai tyrimai) ||   ||   ||   ||   ||   ||   ||   
  Išorės personalas (visos darbo dienos ekvivalento vienetais (FTE))[29] 
 XX 01 02 01 (CA, INT, SNE finansuojami iš bendrojo biudžeto) || 0.375 || 0.375 || 0.375 || 0.375 || 0.375 || 0.375 || 0.375 
 XX 01 02 02 (CA, INT, JED, LA ir SNE delegacijose) ||   ||   ||   ||   ||   ||   ||   
 XX 01 04 yy [30] || - būstinėje[31] ||   ||   ||   ||   ||   ||   ||   
 - delegacijose ||   ||   ||   ||   ||   ||   ||   
 XX 01 05 02 (CA, INT, SNE — netiesioginiai moksliniai tyrimai) ||   ||   ||   ||   ||   ||   ||   
 10 01 05 02 (CA, INT, SNE — tiesioginiai moksliniai tyrimai) ||   ||   ||   ||   ||   ||   ||   
 Kitos biudžeto eilutės (nurodyti) ||   ||   ||   ||   ||   ||   ||   
 IŠ VISO || 4.5 || 4.5 || 4.5 || 4.5 || 4.5 || 4.5 || 4.5 
XX yra
atitinkama politikos sritis arba biudžeto antraštinė dalis.
Žmogiškųjų išteklių
poreikiai bus tenkinami panaudojant GD darbuotojus, jau paskirtus priemonei
valdyti ir (arba) perskirstytus generaliniame direktorate, ir prireikus
finansuojami iš papildomų lėšų, kurios atsakingam GD gali būti skiriamos pagal
metinę asignavimų skyrimo procedūrą ir atsižvelgiant į biudžeto apribojimus.
Vykdytinų užduočių
aprašymas:
 Pareigūnai ir laikinieji darbuotojai || 5 AD ir 6 AST kategorijų pareigūnai, priskiriami proporcingai bylų, su kuriomis dirbama, skaičiui. Užduotys: pradinio etapo užduotys, tikrinimo užduotys, ryšių palaikymas su paramos gavėju, priežiūra. 
 Išorės personalas || 1 sutartininkas, priskiriamas proporcingai bylų, su kuriomis dirbama, skaičiui. Užduotys: informacijos registravimas, planavimo parama ir pasirengimas komandiruotėms. 
3.2.4.     Suderinamumas su daugiamete
finansine programa 
–     
X  Pasiūlymas (iniciatyva) atitinka naujos
2014–2020 m. daugiametės finansinės programos pasiūlymą. 
–     
¨  Atsižvelgiant į pasiūlymą (iniciatyvą), reikės pakeisti daugiametės
finansinės programos atitinkamos išlaidų kategorijos programavimą
Paaiškinti, kaip reikia pakeisti programavimą, ir
nurodyti atitinkamas biudžeto eilutes bei sumas.
–     
¨  Įgyvendinant pasiūlymą (iniciatyvą) būtina taikyti lankstumo priemonę
arba patikslinti daugiametę finansinę programą[32].
Paaiškinti, ką reikia atlikti, ir nurodyti atitinkamas
išlaidų kategorijas, biudžeto eilutes ir sumas.
3.2.5.     Trečiųjų šalių įnašai 
–     
Pasiūlyme (iniciatyvoje) nenumatyta bendro su
trečiosiomis šalimis finansavimo 
–     
Pasiūlyme (iniciatyvoje) numatytas bendras
finansavimas apskaičiuojamas taip:
Asignavimai mln. EUR (tūkstantųjų tikslumu)
   || 2014 || 2015 || 2016 || 2017 || 2018 || 2019 || 2020 || Iš viso 
 TFASF su savo nuosavomis lėšomis ir iš trečiųjų asmenų gautomis lėšomis (Paramos gavėjo bendras finansavimas – vidutiniškai 87 %) || 24.873 || 27.576 || 30.278 || 32.977 || 35.674 || 38.370 || 41.064 || 230.813 
 EFRAG su savo nuosavomis lėšomis ir iš trečiųjų asmenų gautomis lėšomis (Paramos gavėjo bendras finansavimas – vidutiniškai 60 %) || 4.338 || 4.675 || 4.910 || 5.044 || 5.277 || 5.409 || 5.439 || 35.093 
 PIOB su savo nuosavomis lėšomis ir iš trečiųjų asmenų gautomis lėšomis (Paramos gavėjo bendras finansavimas – vidutiniškai 78 %) || 1.084 || 1.106 || 1.128 || 1.151 || 1.174 || 1.197 || 1.221 || 8.061 
 IŠ VISO bendro finansavimo asignavimų || 30.295 || 33.357 || 36.316 || 39.172 || 42.126 || 44.976 || 47.724 || 273.967 
3.3.        Numatomas poveikis įplaukoms

–     
X  Pasiūlymas (iniciatyva) neturi finansinio
poveikio įplaukoms
–     
¨  Pasiūlymas (iniciatyva) turi finansinį poveikį:
–                   
¨         nuosaviems ištekliams 
–                   
¨         įvairioms įplaukoms 
[1]               Europos finansinės atskaitomybės patariamoji grupė.
[2]               2009 m. rugsėjo 16 d. Europos Parlamento ir Tarybos
sprendimas Nr. 716/2009/EB, kuriuo nustatoma Bendrijos tam tikros finansinių
paslaugų, finansinės atskaitomybės ir audito sričių veiklos paramos programa,
OL L 253, 2009 9 25, p. 8.
[3]               Angl. CESR, CEBS, CEIOPS.
[4]               Raginimai, ne kartą išsakyti 2009 m. pateikus
Londono deklaraciją, o paskutinį kartą – 2012 m. Kabose.
[5]                        http://www.iosco.org/monitoring_board/pdf/Final%20Report%20on%20the%20Review%20of%20the%20IFRS%20Foundation's%20Governance.pdf.
[6]               EFRAG iš tikrųjų yra TAS reglamento 10 konstatuojamojoje
dalyje paminėta įstaiga. 
[7]               Stebėsenos grupės nariai: Europos Komisija, Tarptautinė
vertybinių popierių komisijų organizacija (angl. IOSCO), Bazelio bankų priežiūros
komitetas (angl. BCBS), Tarptautinė draudimo priežiūros institucijų asociacija
(angl. IAIS), Finansinio stabilumo taryba, Tarptautinis nepriklausomų audito
priežiūros organizacijų forumas (angl. IFIAR) ir Pasaulio bankas.
[8]               PIOB prižiūri Tarptautinę buhalterių federaciją
atsižvelgdama į viešąjį interesą. Netiesiogiai PIOB partneriais galima laikyti
šiuos tris nepriklausomus TBF komitetus: Tarptautinių audito ir užtikrinimo
standartų valdybą (angl. IAASB), Tarptautinių buhalterių etikos standartų valdybą
(angl. IESBA) ir Tarptautinių apskaitos srities mokymo standartų valdybą (angl.
IAESB).
[9]               COM(2009) 14 galutinis.
[10]             OL C , , p. .
[11]             OL L 253, 2009 9 25, p. 8.
[12]             OL L 243, 2002 9 11, p. 1.
[13]             OL L 157, 2006 6 9, p. 87.
[14]             Kaip nurodyta Europos Parlamento ir Tarybos direktyvos,
kuria iš dalies keičiama Direktyva 2006/43/EB dėl teisės aktų nustatyto metinės
finansinės atskaitomybės ir konsoliduotos finansinės atskaitomybės audito,
pasiūlymo (COM(2011) 778 galutinis) 1 straipsnyje, pakeistas 26 straipsnis ir
Europos Parlamento ir Tarybos reglamento dėl konkrečių viešojo intereso įmonių
teisės aktų nustatyto audito reikalavimų pasiūlymo (COM(2011) 779 galutinis) 20
straipsnis.
[15]             Europos Parlamento ir Tarybos direktyvos, kuria iš dalies
keičiama Direktyva 2006/43/EB dėl teisės aktų nustatyto metinės finansinės
atskaitomybės ir konsoliduotos finansinės atskaitomybės audito, pasiūlymas,
COM(2011) 778 galutinis.
[16]             [...]
[17]             VGV – veikla grindžiamas valdymas, VGB – veikla
grindžiamas biudžeto sudarymas.
[18]             Kaip nurodyta Finansinio reglamento 49 straipsnio 6 dalies
a arba b punkte.
[19]             Informacija apie valdymo būdus ir nuorodos į Finansinį
reglamentą pateikiamos svetainėje „BudgWeb“ http://www.cc.cec/budg/man/budgmanag/budgmanag_en.html.
[20]             Kaip nurodyta Finansinio reglamento 185 straipsnyje.
[21]                    Toliau nurodyta 12.0301 biudžeto eilutė yra susijusi su nauja
2014–2020 m. daugiametės finansinės programos nomenklatūra. Ji atitinka
12.0401 biudžeto eilutę 2007–2013 m. daugiametėje finansinėje programoje.
[22]             DA – diferencijuotieji asignavimai / NDA –
nediferencijuotieji asignavimai.
[23]             ELPA – Europos laisvosios prekybos asociacija. 
[24]             Šalių kandidačių ir, kai taikoma, Vakarų Balkanų
potencialių šalių kandidačių.
[25]                    Ši biudžeto eilutė yra orientacinė ir gali būti pakeista pagal metinę
procedūrą.
[26]             PIOB skirti mokėjimai bus atlikti be išankstinių mokėjimų
ir viena operacija ateinančiais metais.
[27]             Techninė ir (arba) administracinė pagalba bei išlaidos ES
programų ir (arba) veiksmų įgyvendinimui remti (buvusios BA eilutės),
netiesioginiai moksliniai tyrimai, tiesioginiai moksliniai tyrimai.
[28]             Techninė ir (arba) administracinė pagalba bei išlaidos ES
programų ir (arba) veiksmų įgyvendinimui remti (buvusios BA eilutės), netiesioginiai
moksliniai tyrimai, tiesioginiai moksliniai tyrimai.
[29]             CA – sutartininkas („Contract Agent“); INT – per agentūrą
įdarbintas darbuotojas („Intérimaire“); JED – jaunesnysis delegacijos ekspertas
(„Jeune Expert en Délégation“); LA – vietinis darbuotojas („Local Agent“); SNE
– deleguotasis nacionalinis ekspertas („Seconded National Expert“). 
[30]             Neviršijant viršutinės ribos, nustatytos išorės
personalui, finansuojamam iš veiklos asignavimų (buvusių BA eilučių).
[31]             Būtina struktūriniams fondams, Europos žemės ūkio fondui
kaimo plėtrai (EŽŪFKP) ir Europos žuvininkystės fondui (EŽF).
[32]             Žr. Tarpinstitucinio susitarimo 19 ir 24 punktus.